****

Tanszékünk az elmúlt években számos projekthez csatlakozott, illetve indított el, amelyek a 20. század építészetével különféle relációban állnak. Tanulmányútjaink esetében a kortárs építészet megismerése mellett mindig nagy hangsúllyal szerepeltek a modern építészet emlékei, azok történeti háttere, építészeti vonatkozásai. A közelmúltban elindított projektjeink is jórészt a modern, illetve a 20. századi építészet különféle aspektusait vizsgálják. 2012-ben az akkori TDK tudományos szekciónkban az olasz modern, illetve racionalista építészet kiválóságával, Giuseppe Terragni építészetével foglalkoztak a hallgatók, egyikőjük az OTDK 2. díjat nyert.

Tekintettel az elmúlt néhány év tanszéki tanulmányútjaira, terepmunkáira ezévben ismét meghirdetjük a tudományos szekciót és bíztatjuk hallgatóinkat, gondolják tovább, elemezzék ki akár a tanszéki keretek között végzett közös munkánk releváns kérdéseit, vagy hozzanak a szekcióba illeszkedő azt gazdagító új témákat, lehetőségeket. A témák elméleti oldalról is kifejthetők, fókuszálhatnak fenntarthatósági és örökségi kérdésekre is, továbbá tervezésmetodikai problémákkal, kortárs épületek beilleszkedési kérdéseit is tárgyalhatják.

Az alábbi témajavaslatok elsősorban a tanszéki projektekhez kötődnek, de ettől eltérő, más tanszékekről támogatott és konzultált témákat is várunk! A megadott, tájékoztató, orientáló szakirodalmat biztosítjuk a jelentkezők és a regisztrált hallgatók számára!

Szeretettel várjuk a jelentkezéseket és a kreatív ötleteket!

**TÉMAJAVASLATOK 2015-BEN:**

**A\_ KORTÁRS ERDÉLY**

**B\_HASSAN FATHY ÉS A MODERN ISZLÁM ÉPÍTÉSZET**

**C\_IPARI TÁJ – A LEHETŐSÉG!**

**D\_ A MODERN, ÉS A MODERN UTÁN**

**A\_ KORTÁRS ERDÉLY**

Témajavaslatunk részben az évek óta folytatott Maros Megyei terepmunkából indul ki. Mint azt a 3. éve meghirdetett *identitás és kultúra* szekciónk igazolja, gazdag történeti alapokon is létezhet kortárs építészet, pontosan ezt célozzák a hallgatói tervek is. Erdély hagyományos építészete és annak értéke közismert, a mai épített környezet meghatározó része azonban már a 20. században keletkezett. A századforduló még historizáló, de már a szecesszióba és art deco-ba hajló mozgalmai jól érzékelhetők mind a középületek, mind a népi építészet világában. A két háború között időszak amúgyis heterogén képét a román nemzeti stílus (Brancovenesti stílus) markáns jelenléte tovább árnyalja. A 2. Világháború utáni időszak építészete is egyelőre felülírhatatlan nyomokat, ha úgy tetszik sebeket ejtett sokhelyütt, egyben számos feladatot is generált az építészet számára. A témajavaslatok konkrét helyszín, korszak, egy-egy építész vagy iskola elemzésére fókuszáljanak, elsősorban azzal a remélt céllal, hogy a mában érvényes, modellértékű következtetések vonhatók majd le. 2015 nyarán megismerkedtünk a Maros Megyei Múzeum marosvásárhelyi topográfia projektjével, amely számunkra jórészt a modern, premodern és századfordulós épületek felmérésében, értékleltárának kiegészítésében jelenthet feladatot és lehetőséget.

Hosszú távra tervezett együttműködseink okán várjuk a kreatív felvetéseket, és a TDK keretében kifejthető dolgozat-javaslatokat!

**B\_HASSAN FATHY ÉS A MODERN ISZLÁM ÉPÍTÉSZET**

Tanszékünk 2015. januárjában pályázatot hirdetett a BME graduális képzésében tanuló építészhallgatók számára nemzetközi workshopon és egyiptomi terepmunkában való részvételre, amely szervesen illeszkedik a nagyléptékű hallgatói felmérőtábor-programunkba. Az ELTE TTK Városkutató Műhelye és a Higher Technological Institute Cairo csatlakozott a szervezéshez. A budapesti workshopon elsősorban a luxori terepgyakorlatot és a workshopot készítettük elő. Fő témánk a sokrétegű kultúrtáj kutatása, azaz a vernakuláris és történeti építészet, valamint a táj aktív, máig ható kapcsolatának feltárása és elemzése volt, különös tekintettel Hassan Fathy (1900-1989) egyiptomi építész örökségére, akinek nemzetközileg is jegyzett, modern építészeti életműve jelentős részben Felső-Egyiptomban található. A luxori terepgyakorlat alatt 2015. márciusában 25 kairói hallgatóval közösen gondolkodtunk a Fathy által tervezett New Gurna lehetőségein, miközben a budapesti hallgatók mind Luxorban, mind pedig a Kharga Oázisban megkezdték az építész életművének meghatározó és még fennálló emlékeinek felmérését és dokumentálását (Új Gurna/Luxor West Bank: színház, mecset, khan, Fathy saját háza, piac // Kharga Oázis/Baris: Village Workshop, piac, khan). Partnereinkkel az együttműködést hosszútávon tervezzük, eredményeinket igyekszünk beilleszteni a közel-keleti kortárs építészeti gondolkodás szellemi vonulatába. Az egyiptomi workshopunk és terepmunkánk tapasztalatai várhatóan a különleges körülmények miatt modellértékű felvetéseket eredményeznek, amely az egyetemi szintű oktatásnak és kutatásnak lételeme, ezért kínáltuk fel a hallgatók számára a részvétel lehetőségét.

A TDK során így ezt a témát elsősorban a terepmunkában részt vett hallgatóknak ajánljuk, de nem zárható ki a felvetéshez kapcsolodó, vagy akár általánosabb érvényű témajavaslat sem. Mind Fathy életműve, az ő hatása, illetve a kortárs arab, iszlám építészet kérdésköre izgalmas és aktuális témákat vethet fel, várjuk az ezzel kapcsolatos jelentkezéseket.

**C\_IPARI TÁJ – A LEHETŐSÉG!**

Tanszékünk és a BORSOD2050 szervezésében 2015. júliusában helyszíni kutatást szerveztünk a borsodi régió településein. A felmérések helyszíne Magyarország egykor legfontosabb iparvidéke. A hajdan virágzó iparterület lüktetését most is büszkén mesélik apák és nagyapák, ám a ma tapasztalható helyzet éles kontrasztban áll a térség aranykorával, szép és különleges adottságaival: a tájat a rendszerváltást követően hátramaradt, használaton kívül álló rozsdaövezetek, felhagyott bányák, meddőhányók, rozsdásodó iparvágányok tarkítják. A még meglévő épületállomány és az ipari örökség méltatlan körülmények között, negatív asszociációkkal övezve tűnik el a szemünk elől annak értékeivel együtt, jóllehet ezek hozzátartoznak a régió múltjához, közösségi identitást meghatározó szerepük van, sok esetben jelentős építészeti értéket is képviselnek. Az ipari örökség mellett – amelynek egyes részei még megmenthetők – a ritka kultúrtörténeti értékek és az egyedülálló természeti környezet azok, amelyek meghatározó részét képezik a vidéknek és együtt adják a régió sajátos karakterét. Átfogó változáshoz azonban sokan kell cselekedjünk közös szervezőerő vagy stratégia mentén; a Borsodi Ipari Táj Túra (lásd: borsod2050.hu) egy kísérlet az aktív szerepvállalásra. E kísérletben alakítottuk ki a kereteket, elkezdtük az út egyes pontjaiban rejlő lehetőségek megfogalmazását. A DLA iskolában kifejtett projekt egy eleme – Rudabánya – a megvalósulás küszöbére ért, ennek okán további helyszínek felderítése a célunk. Az ezévi tábor időtartama alatt Rudabányán közösen jártuk végig, vettük leltárba és dokumentáltuk a potenciális épületállományt. Feltérképeztük a még hasznosítható építményeket a jelenlegi állapotot rögzítve, és előkészítettük, elősegítettük egy jövőbeli értékmentési stratégia megfogalmazását.

A téma különösen javasolt a helyszíni kutatásokban részt vett hallgatóknak, illetve minden, az ipari építészet, mint örökségi és fenntarthatósági kérdésben alkotni-kutatni vágyó hallgatónak. Mind a helyszínek (akár külföldi is lehet), mind a tartalmi felvetések tekintetében rugalmasak vagyunk, széles horizontról érkezhetnek felvetések! A kutatás a történeti háttér vázolása mellett elsősorban az identitási kérdésekre, illetve a hasznosítás és funkcióváltás lehetsőégeire is koncentrálhat!

**D\_ A MODERN, ÉS A MODERN UTÁN**

Ez a nyílt témakör fogadhatja be mindazokat a felvetéseket, amelyek a modern (és premodern) építészet vizsgálatát, kutatását, valamint a modern épületállomány építészeti analízisét tárgyalják. Különös jelentősége lehet a Tanszékünkhöz kötődő alapítvány által kezelt IPARTERV archívumnak, amely kiapadhatatlan forrása a hazai ipari építészet emlékeinek. Támogatnánk azokat a témákat, amelyek az 1945 utáni ipari építészet kiemelkedő eredményeivel, vívmányaival foglalkozik, akár egy-egy épület vagy épülettípus alapos ismertetése, vagy elemzése kapcsán. A tanszéken folyó (doktori és egyéb) kutatások, illetve hallgatói tervek kedvelt témája az ipari épületek rehabilitációja, amely az épületállomány drasztikus fogyásával egyre aktuálisabb és „élesebb” kérdés.

**Témajavaslatok**

*épületelemzések, alkotói életrajzok*

* Terragni, az olasz modern építészet kezdete:
pl: villák-Villa Bianca, pártházak, ideális házterv, Palazzo Littorio pályázatok
* Az „öt erőmű” - organizált előregyártási rendszerek:
Inota, Pentele, Berente, Tiszapalkonya, Pécsújhely
* IPARTERV: fejezetek az Iparterv történetéből

*Épületelemzések*:

* Jean-Francois Zevaco: Post office, Agadir
* Mayumi Miyawaki: Blue box house

*Épületek párban*:

* J.Krejcar: Szanatórium Toplice / Alvar Aalto: szanatórium, Paimo
* R. Schwarz: St Fronleichnam, Aachen/ J. Visek: Hus Congregation of Czechoslovakian Church, Brno

*Életrajzok:*

* Zygmund Kerekes-Kerekes Zsigmond építész
* Magyar építészek Brünnben a két Világháború között
* Moiser Ginzburg munkássága

*épületek és kötött technológiák:*

* Magyarország textiliparának építészeti öröksége
* A Bata művek modern építészete Közép-Európában

A TDK felvetések széles skálán mozoghatnak, várjuk a progresszív, új lehetőségeket és utakat feltáró javaslatokat!

**HATÁRIDŐK**

hallgatók regisztrációja és jelentkezése: **2015. szeptember 19. 23:59**

**www.tdk.bme.hu/EPK**

**Figyelem**: a regisztráció és a jelentkezés külön művelet!

A jelentkezéskor feltöltendő anyag: pályamunka címe és absztraktja **magyar és angol** nyelven, a választott konzulensek ezen fázishoz (is) segítséget nyújtanak!

Absztrakt tartalma: lásd formai követelmények

regisztráció visszajelzése, téma befogadása: **2015. szeptember 25.**

pályamunkák feltöltése: **2015. október 26. hétfő 24:00**

konferencia: **2015. november 17.**

**FORMAI ÉS TARTALMI KÖVETELMÉNYEK**

**JELENTKEZÉS ABSZTRAKTJÁNAK** FORMAI ÉS TARTALMI KÖVETELMÉNYEI

* kb. 1700-2300 karakter – 200-250 szó

témamegjelölés, témafelvetés

korábbi tudományos eredmények értékelése

módszertan

várható eredmények

szakirodalmi referencia

A jelentkezés után 2015. szeptember 25-ig a pályázó visszajelzést kap, hogy a konferenciára való jelentkezését elfogadták-e.

**TANULMÁNY** FORMAI KÖVETELMÉNYE

* min. 20, legfeljebb 60 oldal, cca. 30.000-90.000 karakter

tudományterületnek megfelelő tagoltsággal

témakifejtés

értékelés

jegyzetekkel-hivatkozásokkal

(Chicago Style, Oxford Manual, APA, AMA, ASA)

MINDEN ÉRDEKLŐDŐNEK SIKERES TDK-T KÍVÁNUNK!